**Bértárgyalások 2019**

**Háttéranyag**

1. **Kitekintő a 2018-as makrogazdasági folyamatokról**
	1. **Növekvő külpiaci kockázatot**

Az idei évben folytatódik a világgazdaság kibocsátásának növekedése, ugyanakkor a kilátásokat övező kockázatok emelkedtek. Az OECD az idei évre 3,8%-os globális bővülést prognosztizál. A globális infláció enyhén tovább emelkedett, azonban a maginflációs mutatók változatlanul mérsékelt szinten alakultak. Az Egyesült Államok növekedése gyorsult, miközben a kínai gazdaság dinamikus bővülése fennmaradt. Az eurozóna gazdasági növekedése folytatódott, ugyanakkor az előretekintő konjunktúraindikátorok tovább mérséklődtek a nyári hónapokban. **A Visegrádi régió az Európai Unió növekedési centruma maradt.**

A **kockázatok** közül érdemes kiemelni, hogy a globális kereskedelmi feszültségek fokozódása vált a legmagasabb pénzpiaci és növekedési kockázattá. Emellett a geopolitikai kockázatok érdemben erősödtek, negatív kockázatként azonosítható a kínai lassulás, illetve adósság és árfolyamválság (Törökország, Argentína, Venezuela, Olaszország) kialakulása miatt fokozódó pénzpiaci turbulenciák esélye, illetve a magas olasz államadósság és várható fiskális politikából eredő pénzügyi és reálgazadasági kockázatok is.

Az európai növekedésre rövid távon lefelé mutató kockázatként azonosítható az elmúlt időszak romló ipari termelése, a nemzetközi konjunktúraindikátorok korrekciója, illetve a feltörekvő piacokon tapasztalható törékeny pénzügyi környezet miatti bizonytalanság, illetve az Egyesült Királyság EU-ból való kilépése.

A kilátások mindezek ellenére azonban egyelőre pozitívak, a várakozások szerint a világgazdaság átfogó növekedése fennmaradhat.

* 1. **Továbbra is stabil lábakon a magyar gazdaság**

 A Visegrádi régió maradt az Európai Unió növekedési centruma. Az idei év eddigi részében ismét a visegrádi régió bizonyult az Európai Unió leggyorsabban bővülő régiójának. Lengyelországban 5,0, Magyarországon 4,6, Szlovákiában 4,1, míg Csehországban 2,7 százalékos GDP-növekedést regisztráltak a második negyedévben.

Az idei évben a magyar gazdaság tavalyinál dinamikusabb bővülése várható, amely azonban 2019-től fokozatosan lassulhat. A gazdasági növekedés az ágazatok széles körében folytatódik. A fenntartható felzárkózási pálya szempontjából a pénzügyi stabilitás megőrzése mellett a termelékenység és a versenyképesség javítására kell összpontosítani.

A piaci várakozások szerint a GDP idén 4,4 százalékkal emelkedik, majd várhatóan jelentősebb lassulásba kezd. Az MNB előrejelzése szerint 2019-ben 3,5, 2020-ban pedig 3,0 százalékos bővülésre számíthatunk.[[1]](#footnote-2) A hazai növekedésben továbbra is meghatározó a belföldi kereslet erősödése, amelyben egyaránt jelentős szerepe van a lakossági fogyasztásnak és a beruházások bővülésének. A hatéves bérmegállapodás, valamint a kedvező munkaerőpiaci folyamatok eredményeképp jelentős mértékben emelkedett a bruttó bértömeg. A fogyasztás növekedését a dinamikus reálbéremelkedés, a nettó pénzügyi vagyon magas szintje, valamint a lakáspiac fellendülésének másodkörös hatásai egyaránt támogatják.

Az infláció az év hátralévő részében enyhén 3 százalék felett marad és az MNB várakozása szerint 2019 közepén éri el fenntartható módon és szerkezetben a 3 százalékos inflációs célt. A béremelések munkaerőköltségre gyakorolt hatását tompítják a bérmegállapodásban rögzített járulékcsökkentések. A munkaköltségek oldaláról jelentkező inflációs hatás az MNB várakozása szerint továbbra is mérsékelt marad.

Vállalati oldalról rövid távon folytatódhat az erős beruházási hajlandóság. A tőke-intenzív technológiák elterjedését a 2016 novemberében megkötött hosszú távú bér- és járulék-megállapodás részeként az Európai Unióban rekordalacsony szintre csökkentett társasági adókulcs is segíti. Az alapfolyamatok mellett egyedi nagyberuházások is hozzájárulnak a vállalati szektor beruházásainak növekedéséhez. 2020-ban az uniós támogatások felhasználásának a csökkenése, illetve a lakásáfa visszaállítása következtében megtorpanó lakáspiaci ciklus beruházási aktivitást mérséklő hatását ellensúlyozza a BMW nyáron bejelentett nagyberuházása, illetve egyéb jelentős volumenű beruházások (Mercedes, MOL).

A demográfiai folyamatok, valamint a feszes munkaerőpiac egyre inkább korlátot jelentenek a gazdaság bővülésére nézve, ezért a termelékenység növelése kulcstényezővé válik.

**Egyensúlyban a hazai költségvetés**

 A piaci várakozások szerint idén és a következő években is alacsony lehet a költségvetés hiánya, ami a dinamikus gazdasági növekedéssel együtt a GDP-arányos államadósság-ráta folyamatos csökkenését eredményezi. Előrejelzések alapján 2018-ban a GDP 2,2–2,3 százaléka között alakul az államháztartás hiánya, míg 2019-ben a törvényi előirányzattal összhangban 1,7–1,8 százalék, 2020-ban pedig 1,4–1,8 százalék lehet az eredményszemléletű deficit. A GDP-arányos államadósság-mutató 2018. év végére a GDP 72,4 százalékára csökken, majd a horizont végére 67 százalék közelébe mérséklődik a devizaadósság folytatódó csökkenése mellett.

**A bevételi oldalon** a hatéves bérmegállapodás hatására dinamizálódó munkaerőpiaci és az élénkülő fogyasztás növelték az adóalapokat. **2017-ben mintegy 630 milliárd forinttal több adó- és járulékbevétel érkezett, mint 2016-ban. Az adó- és járulékcsökkentések hatását bőven ellentételezték a kedvező gazdasági folyamatok.** A nagyobb bérkiáramlás következtében mintegy 200 milliárd forinttal magasabb bevétel realizálódott a személyi jövedelemadóból 2016-hoz képest. Az általános forgalmi adó bevétel 235 milliárd forinttal magasabb lett. A társasági adóból 625 milliárd forint bevétel keletkezett, ami az előző évitől 58 milliárd forinttal maradt el. A hatéves bérmegállapodás munkapiacot érintő változásainak költségvetési egyenlegre gyakorolt hatása 2017-ben összességében enyhén pozitív, az eredetileg vártnál mintegy 20 milliárd forinttal kedvezőbb lett.[[2]](#footnote-3)

A **kiadási oldalon** az életpályamodellek eredményeként a szociális hozzájárulási adó csökkenése ellenére 271 milliárd forinttal magasabb volt a kormányzati szektor bértömege. Továbbá az eredeti terveknél 114 milliárd forinttal több bérkiadást fedezett a költségvetés a minimálbér és garantált bérminimum emeléséhez, az állami vállalatok körében végrehajtott béremelésekhez, továbbá egyes ágazati bérintézkedésekhez (pl. igazságügyi alkalmazottak béremelése) kapcsolódóan.

Az MNB előrejelzése szerint idén a munkát terhelő adókból származó bevételek mértéke jelentősen meghaladhatja az előirányzatot, amit a törvényben szereplőnél kedvezőbb munkaerőpiaci folyamatok magyaráznak. Szintén az előirányzat felett alakulhatnak az általános forgalmi adóból és a pénzügyi tranzakciós illetékből származó bevételek. Kiadási oldalon a költségvetési szervek dologi és személyi kiadásaira vonatkozó prognózisunk haladja meg az előirányzatot.

A béren kívüli juttatások rendszerének tervezett átalakítása következtében az adómentes és az egyes meghatározott juttatások csaknem teljesen megszűnnek, a béren kívüli juttatások körében pedig csak a SZÉP kártya marad, a készpénz juttatások eltörlésre kerülnek. A költségvetés számára az átlagos 360 000 forintos munkaadói ráfordítás a 1,5 millió cafeteriában részesülő munkavállaló számára bérként való kifizetése közel 100 milliárd forint többletbevételt jelentene. Miután a Szép-kártya megmarad, így ez a maximum összeg becslésem szerint legfeljebb 30 milliárd forint körül alakulhat. Ami jelentéktelen összeg a 2019-re tervezett 9 580 milliárd forintos teljes államháztartási bevétellel szemben.

1. **Bérdinamika, munkaerőköltség**

 2018. január–júliusban a bruttó átlagkereset 324 700 forint, a nettó átlagkereset 216 000 forint volt, mindkettő egyaránt 12,1%-kal nőtt az előző év azonos időszakához viszonyítva. A növekedésre a minimálbér és a garantált bérminimum 8, illetve 12%-os emelése, a költségvetési szféra egyes területeit, továbbá bizonyos állami közszolgáltató cégek dolgozóit érintő keresetrendezések voltak hatással. A fogyasztói árak előző év azonos időszakához mért 2,5%-os növekedése mellett a reálkereset 9,4%-kal emelkedett. A bruttó és a nettó átlagkereset egyaránt 12,8%-kal nőtt az előző év azonos időszakához képest.[[3]](#footnote-4) Írja a KSH az idei év aktuális folyamatairól.

Egy évvel korábban az év első hét hónapjában a bruttó és a nettó keresetek egyaránt 12,6%-kal nőttek az előző év azonos időszakához viszonyítva, a reálkereset pedig 10,1%-kal emelkedett. A bruttó és a nettó átlagkereset azonos mértékben, 12,6%-kal nőtt egy év alatt. Írta a KSH 2017 szeptemberében.



Forrás:???

Az adatok azt mutatják, hogy a rendkívül feszes munkaerőpiaci környezetben a vállalatok erőteljes versenyt folytatnak a munkaerő megtartásáért és felvételéért, így a munkavállalók béralkupozíciója folyamatosan javul, ami erőteljes, piaci alapú bérdinamikához vezet. **A bérezési alapfolyamat** tehát **a csökkenő szabad munkaerő-kapacitással párhuzamosan tovább erősödik,** a 2017-estől elmaradó mértékű minimálbér- és garantált bérminimum emelés miatt azonban a tavalyi évnél valamivel alacsonyabb bérdinamikára lehet idén számítani.

A cafeteria rendszer 2019-ben történő szűkítésére várható vállalati reakciókat és így a jövő évi bérezési döntéseket nagyfokú bizonytalanság övezi. A feszes munkaerőpiaci környezetben a vállalatok nagy része vélhetően a megmaradó cafeteria elemek (SZÉP kártya alszámlák) bővítése mellett béremelésekkel reagál.

**A bérdinamika munkaerőköltségre gyakorolt hatását a** bérmegállapodásban rögzített j**árulékcsökkentések tompítják**. A szociális hozzájárulási adó a tavalyi és az idei év eleji – 5, illetve 2,5 százalékos – mérséklődést követően még négy lépésben 2–2 százalékponttal fog csökkenni a reálbérek emelkedésének függvényében. A jövő évi költségvetés tervezete alapján a következő, 2 százalékpontos járulékcsökkentés 2019. július 1-től valósulhat meg.

**A versenyszféra bruttó átlagkereset és átlagos munkaerőköltség éves változása**

Forrás: MNB Inflációs jelentés, 2018. szeptember

**A V4-ek közül továbbra is Magyarországon a legalacsonyabb a minimálbér**

Magyarországon 2018-ban 138 000 forint volt a bruttó minimálbér, amely 325 ft/euró árfolyamon számolva **425 euró**nak felel meg. Ez nettó **282 eurót** jelent. Szlovákiában a tavalyi évben bruttó **435 euró,** az idei évben pedig bruttó **480 euró** (nettó **403 euró**) a minimálbér szintje. Csehországban 2017-ben bruttó **420 euró** volt a legkisebb munkabér. Az idei évben pedig **470 euró**, ami nettó **413 euró**t jelent a munkavállalónak. Lengyelországban az előző évben **480 euró**, vagyis nettó **351 euró**. Jelenleg pedig bruttó  **505 euró** a minimálbér összege, ami nettóban **368 euró**. **A visegrádi országok közül tehát továbbra is Magyarországon a legalacsonyabb a minimálbér. Bruttóban a lengyeleknél, nettóban viszont a cseheknél a legmagasabb.[[4]](#footnote-5)**

1. **Munkaerő-piaci helyzet**

 A demográfiai folyamatok kedvezőtlen alakulása miatt **a munkaerő-piaci szempontból aktívak száma csökkenő ütemben emelkedik tovább**, **2020-ban** pedig **nem folytatódik a munkaerő-kínálat bővülése**. A demográfiai folyamatok egyre erősebb korlátot jelentenek a foglalkoztatásbővülés számára.

Az MNB várakozása szerint a költségvetési intézkedésekkel összhangban 2020-ig **a közfoglalkoztatottak száma tartósan 150 ezer fő alácsökken**. A **feszes munkaerőpiaci környezetben a közfoglalkoztatásból kikerülők nagy része visszaáramolhat az elsődleges munkaerőpiacra.** Az állami szféra közfoglalkoztatás nélküli foglalkoztatottsága érdemben nem változik a következő években.

**A gazdasági növekedéssel párhuzamosan a versenyszféra tartósan magas munkaerő-kereslete támogatja a foglalkoztatás bővülését.** A csökkenő munkaerő-tartalék illeszkedési problémái (munkaerő nem megfelelő képzettsége és a munkavállalási mobilitás hiánya) ugyanakkor jelentősen megnehezítik a vállalatok létszámbővítési törekvéseit. Összességében a versenyszférában foglalkoztatottak száma az utóbbi évek erőteljes létszámbővülését követően lassuló ütemben emelkedik tovább. **A foglalkoztatottság folytatódó emelkedésével a jelenleg 3,6 százalékos szinten tartózkodó munkanélküliségi ráta 2020-ig 3,3 százalékra csökken.[[5]](#footnote-6)**

A nemzetgazdasági foglalkoztatottság 1,3 százalékkal bővült éves összevetésben, amelyhez az állam és a versenyszféra foglalkoztatottságának emelkedése egyaránt hozzájárult.

**Foglalkoztatási, aktivitási és munkanélküliségi ráta a nemzetgazdaságban**

Forrás: MNB Inflációs jelentés, 2018. szeptember

 Új történelmi csúcsra emelkedett az üres álláshelyek száma Magyarországon az idei második negyedévben a Központi Statisztikai Hivatal adatai szerint. Április és június között 83 600 betöltetlen munkahely volt, ami 27 százalékos növekedést jelent az előző év azonos időszakához képest. Közel 62 ezer hiányzó munkahely a versenyszférát érintette. Legtöbben a feldolgozóiparból hiányoztak, de jelentős problémával küzdött az építőipar, az információ-kommunikáció vagy a szálláshely-szolgáltatás nemzetgazdasági ág is.

**A gazdaság csaknem minden ágazatában növekedett a munkaerőhiány, ami mostanra komoly korlátja a termelés növekedésének.** A következő időszakban ráadásul tovább fokozódhat a munkaerőhiány, hiszen a magyar gazdaság növekedése erős maradhat. Fontos kiemelni, hogy a cégek termelésnövekedésének egyre markánsabb korlátjává válhat a munkaerőhiány, így visszafoghatja a GDP bővülését is. Ugyanakkor a fokozódó munkaerőhiány miatt a munkavállalók könnyebben harcolnak ki maguknak magasabb bért (és a vállalatok rá vannak kényszerítve a gyors béremelésre, hogy megtartsák a munkavállalókat), ami rövid távon kedvező hatást gyakorol a belső kereslet bővülésére.

1. **Életkörülmények, szegénység: az irány jó, de van még hova fejlődni**

 Hazánkban 2011-ben a népesség 33,5%-a volt kitéve a szegénység vagy társadalmi kirekesztődés kockázatának, ami 2012-re 34,8%-ra emelkedett, 2013-tól azonban folyamatosan csökkent, 2013 és 2016 között mintegy 632 ezer fő került ki a **szegénység vagy társadalmi kirekesztettség kockázata** alól. A mutató értéke 2016-ban 25,6%-ra mérséklődött, ekkor a szegénység vagy társadalmi kirekesztés kockázatával élők száma 2 millió 465 ezer fő volt, az érintettek aránya az előző évhez képest 0,7, a 2011. évinél pedig 7,9 százalékponttal alacsonyabb volt.

A **relatív jövedelmi szegénység** mutatójának a viszonyítási pontját a szegénységi küszöb jelenti. Ennek meghatározásához először a mediánjövedelmet határozzák meg: ez az a jövedelemszint, amelynél ugyannyi személynek alacsonyabb a jövedelme, mint ahánynak magasabb. Az Európai Unióban elfogadott módszertan szerint a szegénységi küszöb az adott országra vonatkozó mediánjövedelem 60%-ának megfelelő jövedelem, az ennél alacsonyabb jövedelemmel rendelkezők számítanak szegénynek. A mutató az egyén szegénységét a társadalom többi tagjához való viszonyítással határozza meg.[[6]](#footnote-7)

Hazánkban 2016-ban a szegénységi küszöb az egyszemélyes háztartásokra vonatkozóan az előző évinél 5,1%-kal magasabb, havi szinten 77,7 ezer forint volt. Ugyanez az összeg a két felnőttből és két gyermekből álló háztartások esetében havonta átlagosan 163,1 ezer forintot jelentett. A jövedelmi szegények aránya 2010 és 2012 között emelkedett, 2013-ban az előző évivel megegyezett, ezt követően azonban csökkent. 2016-ban a teljes népesség 13,4%-a, azaz 1 millió 293 ezer fő volt relatív jövedelmi szegény, arányuk 2015-höz képest 1,1, a 2011. évihez viszonyítva pedig 0,9 százalékponttal csökkent.

****

Forrás: KSH: Magyarország 2017

 Az Európai Unió teljes lakosságának 23,5%-a (118 millió fő) volt kitéve 2015-ben a szegénység vagy társadalmi kirekesztődés kockázatának. Az érintettek aránya 2010-hez képest a tagállamok többségében csökkent, a legnagyobb mértékben Lettországban (12 százalékponttal), Bulgáriában (8,7 százalékponttal), Lengyelországban (5,3 százalékponttal), Írországban és Magyarországon (egyaránt 5,2 százalékponttal).

Hazánkban 2015-ben a népesség 26,3%-át érintette a szegénység vagy társadalmi kirekesztődés kockázata. Bár ez az arány 2013 óta évről évre mérséklődik, az uniós átlagnál valamelyest magasabb és a tagállamok rangsorában a 10. legmagasabb érték. A tagállamok közül a legfrissebb adatok szerint is Csehország rendelkezett a legalacsonyabb arányszámmal (13,3%), a legmagasabbal pedig Bulgária (40,4%) és Románia (38,8%).



Forrás: KSH: Magyarország 2017

A jövedelmi szegénység aránya hazánkban az előző évek növekedését és stagnálását követően a 2015-ös referenciaévben 0,4 százalékponttal csökkent az előző évhez képest (2015-ös referenciaévben 14,5% volt), ami az EU-28 átlagánál (17,3%) kisebb, az uniós rangsorban a 9. legalacsonyabbnak számított. Az Európai Unió tagállamai közül a népesség legnagyobb része Romániában (25,3%) és Bulgáriában (22,9%) élt a szegénységi küszöb alatt. A legalacsonyabb arányszámmal Csehország (9,7%), Finnország (11,6%), illetve Dánia (11,9%) rendelkezett.

1. **2019-es adóváltozások hatása**

**Cafetéria rendszer átalakítása szükségtelen és rossz lépés**

A cafetéria rendszer három eleme közül az adómentes juttatások csaknem teljeskörűen megszűnnek, a kedvezményes béren kívüli juttatások kategóriában a készpénz juttatás eltörlésével csak a SZÉP kártya marad évi 450 ezer forintos összeghatárig, míg az egyes meghatározott juttatások szintén nagyrészt megszűnnek, vagy bérként adóznak tovább.

**Munkavállalókra gyakorolt hatások**

A Objektív Kutatóintézet felmérését alapul véve évi 360 000 forintos munkaadói költség mellett az alábbi jövedelmek keletkeznek a munkavállalónál:

|  |  |  |  |
| --- | --- | --- | --- |
| **Cafeteria elem** | Munkaadó költsége ft/év | Munkavállaló jövedelme ft/év | ft/hó |
| Szép-kártya | 360 000 | 268 000 | 22 330 |
| Lakhatási támogatás | 360 000 | 360 000 | 30 000 |
| Nyugdíjpénztári hozzájárulás | 360 000 | 264 500 | 22 040 |
| **Munkabér** | 360 000 | 198 000 | 16 500 |

Ez alapján jól látható, hogy ha munkabérként kívánják valakinek családi adókedvezmény nélkül kifizetni például a lakhatási támogatását, akkor a munkavállaló havonta 13 500 forinttal, évente pedig 162 000 forinttal jár rosszabbul. A KSH adatai szerint a Magyarországon a nettó kereset családi adókedvezmény nélkül 216 000 forint volt. A bemutatott példa alapján egy áltagos jövedelmű munkavállaló a változtatást követően egy év alatt éves munkabérének több mint 6%-át veszítheti el.

Abban az esetben ha Szép-kártyán kapja meg az összeget, akkor havonta 7 670, évente pedig 92 000 forinttal kap kevesebbet. Ez az éves bérének közel 3,5%-a.

**Szociális hozzájárulási adó hatásai**

**A benyújtott 2019-es költségvetési törvényjavaslat feltételesen tartalmazza a szociális hozzájárulási adó jövő évre várható 2 százalékpontos csökkenését.** Az adócsökkentést a javaslat a bérmegállapodásban foglaltak szerint a versenyszféra fogyasztói árindex-szel korrigált bruttó reálbéreinek 6 százalékos növekedéséhez kötötte. A költségvetés általános indoklásának szövegezése alapján az adókulcs újabb mérséklődésére 2019. második felétől kerülhet sor, vagyis a reálbérek növekedése a következő év első negyedében éri el a feltételül szabott küszöböt. Az MNB előrejelzése szerint az adónem 2019. július 1-től történő 2 százalékpontos csökkentése pénzforgalmi szemléletben mintegy 100 milliárd forint megtakarítást

jelent a hazai munkáltatók számára 2019-ben.

**Gyermektelen, átlagjövedelmet kereső munkavállaló átlagos adóéke 2017-ben az EU tagállamaiban, illetve**

**Magyarországon a szociális hozzájárulási adó bérmegállapodásban rögzített további 8 százalékpontos**

**csökkenése esetén**



Forrás: MNB Költségvetési jelentés, 2018. július

**Az adóék ennek megfelelően fokozatosan csökken a következő évekre előretekintve.** Az adóék mutatója azt fejezi ki, hogy a munkáltató által kifizetett bruttó bérköltségből (nettó kereset, illetve munkavállalói és munkáltatói terhek) mekkora részt von el az állam. A tavalyi évben ez az arány 46,2 százalék volt, ami érdemi csökkenést jelent a korábbi évekhez képest, ugyanakkor európai uniós összevetésben továbbra is magasnak tekinthető. A bérmegállapodásban rögzített szabályok alapján a szociális hozzájárulási adó a tavalyi 5 százalékpontos, valamint az idei 2,5 százalékpontos csökkenés után további négyszer 2 százalékponttal mérséklődik, így az adókulcs a korábbi 27 százalékról fokozatosan kevesebb, mint a felére, 11,5 százalékra csökken. A kulcsok mérséklése az adóékben is megmutatkozik, ami így az adócsökkentés végére 41,2 százalékra csökkenhet, ami már csaknem megegyezik a 2017. évi európai uniós átlaggal.

Az alacsonyabb jövedelműek és hátrányosabb munkaerő-piaci helyzetben lévő foglalkoztatottak adóterheinek csökkentését a különböző célzott kedvezmények segítik. A Munkahelyvédelmi Akcióterv célcsoportjai átalakulnak 2019-ben, illetve a 100 ezer forintos havi bruttó összeghatárról a mindenkori minimálbérre emelkedik a munkáltatók által igénybe vehető kedvezmények alapja. A munkavállalók legnagyobb mértékű kedvezménye a családi adó- és járulékkedvezmény, amelynél a két gyermeket nevelők kedvezménye az idei eltartottanként 17,5 ezer forintról 20 ezer forintra emelkedik jövőre, ez pedig a nettó keresetek növekedésén keresztül hozzájárul az adóék 2019-es mérséklődéséhez. A kétgyermekesek átlagos adóéke ezzel a tavalyi 37 százalékról jövőre 34,6 százalékra csökken, majd a szociális hozzájárulási adó teljeskörű, négyszer 2 százalékpontos csökkentése után várhatóan 33 százalék alá mérséklődik. Ez a szint alacsonyabb, mint a 2017-es európai uniós tagállami átlag, illetve a jelenlegi folyamatok alapján előreláthatóan az uniós országok alsó harmadához tartozhat.

**Kétgyermekes, az átlagbér 100 és 67 százalékát kereső család átlagos adóéke 2017-ben az EU tagállamaiban, illetve Magyarországon a szociális hozzájárulási adó bérmegállapodásban rögzített további 8 százalékpontos csökkenése esetén**



Forrás: MNB Költségvetési jelentés, 2018. július

1. **Kihívások**

 A magyar munkaerőpiac mennyiségi és minőségi kihívás előtt áll. A romló demográfiai helyzet komoly feladat elé állítja az államot. A jelenlegi folyamatok alapján 2030-ig a munkaképes korú lakosság jelentősen, 6%-kal csökken, ezért demográfiai fordulat kell ahhoz, hogy az aktív népesség legalább a mai szinten maradjon. Az oktatási rendszernek a jelenleginél lényegesen versenyképesebb tudás kell adni.

A jövedelmet érintő fiskális beavatkozások természetesen a munkaerő-piacra is kedvezően hatnak, az állam a bérszínvonal, a munkaköltségek szabályozásával és a munkapiacon való közvetlen jelenlétével is kihatással lehet a gazdaság teljesítményére. A 2010 óta végrehajtott munkapiaci reformoknak köszönhetően az élénkülés folyamatos. Mind a foglalkoztatás, mind az aktivitás európai összehasonlításban is kiemelkedő mértékben emelkedett, miközben a munkanélküliségi ráta tovább csökkent. A teljes foglalkoztatottság immár elérhető távolságba került, ez a jelenség egyébként komoly kihívás is egyben a magyar gazdaság számára.

Az országon belül jelentős regionális eltérések vannak a keresetek tekintetében is, ami nem feltétlenül kedvező állapot, de munkaerő-piaci szempontból serkenthetik az országon belüli mobilitást. A közmunkásbérhez mért nagyobb különbség a közfoglalkoztatottak versenyszférába áramlását segíti, valamint a bérek gyorsabb felzárkózása a külföldi munkavállalás vonzerejét is csökkentheti.

Az e-közigazgatás, illetve a digitalizáció térnyerésének állami támogatásával akár az államigazgatásból is átcsoportosítható lenne munkaerőkapacitás a versenyszféra számára. Hozzájárulva ezzel a gazdaság növekedését egyre jobban korlátozó munkaerőhiány csökkentéséhez.

**Kivándorlás**

 Az Eurostat jelentéséből kiderül, hogy az Európai Unió munkaképes korú (20-64 év) lakosainak 3,8 százaléka élt 2017-ben egy másik, az állampolgárságától eltérő uniós tagországban, tíz évvel korábban ez az arány még csak 2,5 százalék volt. Románia és Litvánia lakosai a leginkább mobilisak: a munkaképes korú románok majdnem egyötöde, 19,7 százaléka, a litvánoknak pedig a 15 százaléka tartózkodott tartósan más uniós tagállamban 2017-ben. A két országot Horvátország (14,0 százalék), Portugália (13,9 százalék), Lettország (12,9 százalék) és Bulgária (12,5 százalék) követte, Magyarország pedig 5,2 százalékkal a 13. helyen állt tavaly.

Ezek a számok viszont nem pontosak, miután nincs egységes európai adatbázis a kivándoroltak számáról, eltérő az adatgyűjtés módszertana, illetve az ingázókat nehéz statisztikailag elérni. Az elöregedő társadalom miatt azonban nemzetgazdasági érdek a hazai munkavállalás népszerűségét növelni, amit elsősorban a fizetések további emelésével lehet elérni.

# Következtetések, javaslatok

 A magyar gazdaság 2017-ben fordulóponthoz érkezett. A makrogazdasági alapok megteremtése egészséges szerkezetű, átfogó gazdasági növekedéssel párosult. Az elmúlt öt év elegendő bizonyítékkal szolgál arra, hogy a fenntarthatóság alapjait is sikerült lerakni, de a továbblépéshez fordulatra van szükség. Összességében megállapítható, hogy a 2010-től kezdődő fiskális és a 2013 utáni monetáris politikai reformok egyidejűleg teremtettek makro-pénzügyi és gazdasági stabilitást és megalapozták a szükségszerű versenyképességi fordulat lehetőségét.

A magyar gazdaság versenyképessége a makrogazdasági mutatókat tekintve ugyan jelentősen javult, ugyanakkor **a következő években a munkatermelékenység javítására, a hatékonyság növelésére kell a súlypontot helyezni**. Ezen a terén a 2008-as válság előtti szint közelében vagyunk és egyben elmaradunk az unió és a régiónk átlagától. Ez a záloga a bérek hosszú távú felzárkózásának. A versenyszférában dolgozók 70 százalékát a kis- és középvállalkozások foglalkoztatják, ezért kiemelten fontos, hogy a kkv-k termelékenysége nőjön, ehhez alapvető és általános szemléletváltásra van szükség.

 A hatékonyság javítása a beruházások és az innováció további növelésén, a digitalizáció térnyerésének támogatásán, valamint a munkaerőpiac folyamatos fejlesztésén és a bérek folytatódó felzárkóztatásán keresztül valósítható meg. A termelés ma már egyik legnagyobb korlátját jelentő munkaerőhiány oldása a munkaerő területi mobilizálásával – ezt korlátozza a cafeteria rendszer hibás átalakítása - , a szaktudás további fejlesztésével, illetve a magasabb hozzáadott értékű tevékenységek integrálásával lenne támogatható**. Cél, hogy Magyarország az olcsó, alacsonyabb képzettséget igénylő termelésről fokozatosan átálljon a nagyobb hozzáadott értéket előállító tudás- és innovációvezérelt gazdasági modellre, amelyben a versenyelőny forrását már nem az alacsony bérköltség, hanem a kvalifikált, innovatív minőségi munkaerő biztosítja.** A vállalatok versenyképessége szempontjából pedig kiemelten fontos a megkezdett járulékcsökkentések folytatása, sőt a tervezetthez képest a költségvetés teherbíró képességéhez mérten akár gyorsítani is lehetne az ütemen.

**A bérek további növelése komplex gazdaságpolitikai feladat**. A költségvetés jelenlegi állapota, illetve a nemzetgazdaságban, a nemzetközi színtéren végbemenő folyamatok alapján a minimálbér, illetve a garantált bérminimum további jelentős emelésére van szükség versenyképességünk fokozása érdekében. **A bérrobbanás nem hungarikum, hanem globális jelenség.** Értelemszerűen az egyes országok fejlettségi szintje ennek mértékét érdemben befolyásolja. A velünk közel azonos fejlettségű régiós országokban is hasonló folyamatok zajlanak. Jelen elemzés egyértelműen bizonyítja a bérfejlesztések sikerét és szükségességét.

A gazdaság minden szereplője igényli a gazdaságpolitika kiszámíthatóságát. Az évekre előre konkrétan meghatározott mértékű minimálbér és bérminimum emelések támogatják a vállalti szektor működési környezetének optimalizálását, segítik a hosszú távú stratégia terveik megvalósíthatóságát. Egy alapvetően kiszámíthatóbb üzleti környezetben tudnak élni, ami egyben javítja az ország versenyképességét is. Az elemzés korábbi fejezeteiben bemutatott nemzetgazdasági folyamatok azt támasztják alá, hogy a szükség van a további bérfejlesztésekre. **A költségvetés és a vállalati szektor tűrőképességét figyelembe véve javaslatunk szerint 2019-ben legalább 13, illetve 15%-kal emelni. A minimálbér ezzel bruttó 156 000 forintra, a garantált bérminimum pedig 208 000 forintra emelkedne.**

A gazdaságpolitika irányítói szempontjából továbbra is megfontolandó lenne az **SZJA kulcs ütemezett csökkentése**, mint ahogyan azt már korábban többször is előirányozták. Ez a lakossági fogyasztás stimulálásán keresztül további lökést adhatna a lassulás előtt álló gazdasági növekedésnek, miután **1 százalékpontos csökkentés következtében összességében több mint 130 milliárd forint marad a háztartásoknál.**

 Az általános forgalmi adó kulcsa az EU-n belül Magyarországon a legmagasabb. A **27%-os kulcs fokozatos csökkentése emelhetné a bérek vásárlóerejét, javíthatná a vállalatok jövedelmezőségét.** A gazdaság fehéredésén, valamint a fogyasztás növekedésén keresztül pedig a költségvetésnek a jelenleginél érdemben magasabb bevétele származhatna a kulcs mérséléséből. 2019-ben a tervek szerint 4 200 milliárd forint bevétele lehet a költségvetésnek ÁFA befizetésekből.

 **Segítséget jelenthetne költségvetési károk nélkül a cafeteria rendszer átalakításának újragondolása.** A költségvetési alapfolyamatok nem indokolják, nem igénylik a beavatkozást. A költségvetésnek érdemi többletbevétele nem keletkezne az átalakításból. A legnagyobb vesztesek a munkavállalók lehetnek. Esetükben jellemzően 3-6% közötti nettóbér csökkenés is bekövetkezhet, ami erodálja az elmúlt évek béremelkedéssel kapcsolatos erőfeszítéseit, eredményeit.

**Források**

1. MNB Inflációs jelentés, 2018. szeptember
2. MNB Költségvetési jelentés, 2018. július
3. KSH: Magyarország 2017
4. Magyarország Konvergencia Programja 2018-2022
5. [www.ksh.hu](http://www.ksh.hu)
6. https://ec.europa.eu/eurostat
7. [www.mnb.hu](http://www.mnb.hu)
8. [www.portfolio.hu](http://www.portfolio.hu)

**Mellékletek**

**Munkaerő-piaci mutatók az EU-ban**

****

Forrás:???

****

Forrás: MNB Költségvetési jelentés, 2018. július

**A lakosság fogyasztási, beruházási és megtakarítási rátájának alakulása a rendelkezésre álló jövedelem arányában**

Forrás: MNB Inflációs jelentés, 2018. szeptember

**A bérezési alapfolyamat és az adminisztratív intézkedések hatása a versenyszféra bérdinamikáján belül**

Forrás: MNB Inflációs jelentés, 2018. szeptember

\*Az adminisztratív intézkedések: érdemi minimálbér- és garantált bérminimum emelések, cafeteria rendszer átalakítása.

1. MNB Inflációs jelentés, 2018. szeptember [↑](#footnote-ref-2)
2. Magyarország Konvergencia Programja 2018-2022 [↑](#footnote-ref-3)
3. KSH Gyorstájékoztató, 2018.09.20 [↑](#footnote-ref-4)
4. <http://appsso.eurostat.ec.europa.eu/nui/show.do?dataset=earn_mw_cur&lang=en> [↑](#footnote-ref-5)
5. MNB Inflációs jelentés, 2018 szeptember [↑](#footnote-ref-6)
6. KSH: Magyarország 2017 [↑](#footnote-ref-7)